2.3.3

Regionsudvalget mener derfor, at det er nødvendigt, at a) gennemføre lovgivning på EU-niveau, som anerkender uledsagede mindreårige migranters status, herunder også asylansøgere og ofre for menneskehandel, med udgangspunkt i en anerkendelse af mindreåriges grundlæggende rettigheder og deres særlige behov for beskyttelse ved hjælp af nærmere bestemmelser om: — fastlæggelse af særlige procedurer for at fastslå alder og identitet så nøjagtigt som muligt, — konkrete foranstaltninger til at undgå svig og misbrug af rettigheder i brugen af beskyttelsessystemet, — nærmere betingelser for udpegning af værger, — en prioritering af beskyttelsen via plejeordninger, — anerkendelse af de rettigheder, med hensyn til social integration, der opstår ved det fyldte 18. år, efter høring af den kompetente retslige myndighed, — procedurer for at finde frem til familiemedlemmer med henblik på familiesammenføring, — fremme af foranstaltninger til støtte for beskyttelsesaktioner i hjemlandene, — inddragelse af samfundet og familien i hjemlandet, — bestemmelser vedrørende assisteret hjemsendelse, der udelukkende skal ske i den mindreåriges tarv og kun med forudgående høring af familien og under hensyntagen til, at hjemlandet har ratificeret eventuelle internationale konventioner om beskyttelse af børn, — procedurer og betingelser for bistand i nødsituationer, — høring af den mindreårige i spørgsmål, der vedrører denne, og som sikrer, at den relevante retsmyndighed inddrages for at varetage den mindreåriges tarv; b) udarbejde et program for tiltag på lokalt niveau i form af netværk (europæisk netværk til beskyttelse af mindreårige) for uledsagede mindreårige migranter med særlige tjenester, der kan integreres i de eksisterende netværk af sociale tjenester omfattende modtagelses- og integrationsforanstaltninger og foranstaltninger til støtte for samfundene og familierne i hjemlandene. Endvidere kan der ydes støtte til lokale myndigheders pilotprojekter i form af lokalt samarbejde på grundlag af de initiativer, som støttes og iværksættes af de lokale og regionale myndigheder i snævert samarbejde med ikke-statslige organisationer, og opstilles kriterier, som sigter på at fremme en ligelig fordeling af uledsagede mindreårige over hele EU's område. Til det formål vil Regionsudvalget indsamle bedste praksis fra de lokale og regionale myndigheder i medlemsstaterne med henblik på at opstille en oversigt over erfaringerne med modtagelse, social integration og familiesammenføring; med sigte herpå kunne der etableres et overvågningsudvalg, som ude i marken undersøger, under hvilke omstændigheder disse tiltag gennemføres, således at der, når der er konstateret behov for forbedringer, kan anbefales konkrete skridt; c) udforme foranstaltninger, som sikrer, at mindreårige, som bliver i værtslandet, integreres hensigtsmæssigt i uddannelsessystemet, således at de lærer modtagerlandets sprog og gøres fortrolige med de demokratiske værdier i det pågældende samfund; d) udpege de områder, hvorfra de fleste uledsagede mindreårige migranter kommer, og koncentrere samarbejdet, naboskabspolitikken og særlige foranstaltninger til støtte for børn og unge om disse områder med inddragelse af samfundene i hjemlandene; e) udstede en opholdstilladelse til social beskyttelse i samarbejde med indenrigsministerierne for at sikre, at de mindreårige slipper ud af udnyttelse og for effektivt at bekæmpe de kriminelle organisationer; f) afholde en europæisk konference om uledsagede mindreårige migranter hvert andet år og lignende konferencer på nationalt plan og sørge for, at disse konferencer også har deltagelse af ikke-statslige organisationer, indvandrersammenslutninger og andre sammenslutninger, der beskæftiger sig med immigration; g) lade den fulde finansiering i forbindelse med modtagelse og integration af uledsagede mindreårige afholde af de nationale og europæiske myndigheder.